
FONDŲ ADMINISTRAVIMO SKYRIAUS 
VADOVO PAREIGYBĖS APRAŠYMAS


I. BENDROSIOS NUOSTATOS

1.	Šis viešosios įstaigos „Indėlių ir investicijų draudimas“ (toliau – IID) Fondų administravimo skyriaus (toliau – Skyrius) vadovo (toliau – Skyriaus vadovas) pareigybės aprašymas (toliau – Pareigybės aprašymas) nustato Skyriaus vadovo pareigybei keliamus kvalifikacinius reikalavimus, pavaldumo santykius, tikslą, funkcijas, teises ir pareigas bei atsakomybę.
2.	Skyriaus vadovas tiesiogiai pavaldus ir atskaitingas IID direktoriui.

II.	KVALIFIKACINIAI REIKALAVIMAI

3. Šias pareigas užimantis darbuotojas turi:
3.1. turėti aukštąjį universitetinį socialinių mokslų srities finansų, ekonomikos, bankininkystės, verslo vadybos ar teisės krypties išsilavinimą; 
3.2. turėti ne mažesnę kaip 3 metų vadovaujamo darbo patirtį (vadovaujant padaliniui, projektams ar funkcinei sričiai); 
3.3. turėti ne mažesnę kaip 3 metų darbo patirtį finansų, draudimo, bankininkystės, investicijų, fondų valdymo, investavimo ar kitoje su pareigybės funkcijomis susijusiose srityse; pageidautina turėti patirties administruojant fondų lėšų administravimo   procesus, vykdant fondų finansavimo ar investavimo procesus, analizuojant finansinius duomenis, atliekant sistemų testavimą, stebėseną ar dirbant su automatizuotomis finansų sistemomis.
3.4. gerai mokėti lietuvių kalbą, taip pat anglų kalbą ne žemesniu kaip B2 lygiu;
3.5. mokėti dirbti „Microsoft Office“ programiniu paketu;
3.6. išmanyti Lietuvos Respublikos ir Europos Sąjungos teisės aktus, reglamentuojančius VšĮ „Indėlių ir investicijų draudimas“ veiklą, finansinių operacijų vykdymą ir administravimą, įmokų ir išmokų apskaičiavimą bei mokėjimą, investavimo veiklą, finansinę apskaitą, dokumentų rengimą, tvarkymą, taip pat vidaus kontrolės ir atskaitomybės reikalavimus bei gebėti juos taikyti praktikoje;
3.7. gebėti planuoti, organizuoti ir kontroliuoti padalinio veiklą, formuoti, telkti ir motyvuoti komandą, ugdyti darbuotojų kompetencijas, skirti užduotis, valdyti veiklos likvidumo ir investavimo rizikas pagal kompetenciją ir užtikrinti rezultatų pasiekimą, organizuoti procesų tęstinumą priimti taktinius ir strateginius sprendimus ir prisiimti atsakomybę už jų įgyvendinimą; 
3.8. gebėti analizuoti informaciją, rengti išvadas (pastabas ir pasiūlymus), sklandžiai dėstyti mintis raštu ir žodžiu, turėti gerus bendravimo ir bendradarbiavimo įgūdžius, dirbti dinamiškoje aplinkoje ir laikytis nustatytų terminų.

III.	PAREIGYBĖS TIKSLAS

4. Skyriaus vadovas, vadovaudamasis Lietuvos Respublikos ir Europos Sąjungos teisės aktais bei IID vidaus teisės aktais, organizuoja, koordinuoja ir užtikrina efektyvią Skyriaus veiklą, administruojamų fondų valdymą, draudimo sistemų veikimą, koordinuoja administruojamų fondų finansavimo poreikio vertinimą, sistemų dalyvių stebėseną ir testavimą bei IID ir administruojamų fondų lėšų investavimo politikos ir strategijos įgyvendinimą.

IV.	PAGRINDINĖS FUNKCIJOS

5. Skyriaus vadovas atlieka šias funkcijas:
5.1. organizuoja ir koordinuoja Skyriaus veiklą, planuoja darbuotojų darbą, paskirsto užduotis, kontroliuoja jų vykdymą ir užtikrina Skyriaus tikslų bei funkcijų įgyvendinimą;
5.2. koordinuoja IID administruojamų fondų valdymą ir Skyriaus veiklą draudimo įmokų, draudimo apsaugos, draudimo išmokų, fondų lėšų valdymo bei kitose Skyriaus kompetencijai priskirtose srityse;
5.3. organizuoja ir kontroliuoja tinkamą draudimo įmokų apskaičiavimą ir surinkimą, draudimo išmokų apskaičiavimą bei išmokėjimą, taip pat užtikrina šiems procesams reikalingų duomenų gavimą ir kontrolę;
5.4. organizuoja veiksmus įvykus draudžiamajam įvykiui, koordinuoja draudimo išmokų mokėjimą, jų teisėtumo ir pagrįstumo kontrolę bei, bendradarbiaudamas su ARVS ir kitais atsakingais darbuotojais, nepagrįstai išmokėtų lėšų susigrąžinimo veiksmus;
5.5. rengia pasiūlymus dėl IID bei administruojamų fondų lėšų investavimo politikos ir strategijos, organizuoja patvirtintų investavimo sprendimų vykdymą, stebi investicijų atitiktį nustatytiems limitams ir reikalavimams, analizuoja rezultatus ir rinkos informaciją bei teikia pasiūlymus dėl tolesnių veiksmų;
5.6. analizuoja ir prognozuoja administruojamų fondų finansinę būklę, pajamas, išlaidas ir pinigų srautus, vertina finansavimo poreikį ir teikia pasiūlymus dėl fondų finansavimo bei veiklos efektyvumo; 
5.7. organizuoja ir koordinuoja draudimo sistemų dalyvių stebėseną, jų teikiamų duomenų, pasirengimo draudžiamiesiems įvykiams ir informavimo apie draudimo apsaugą vertinimą, patikrinimus bei nustatytų trūkumų šalinimo stebėseną;
5.8. organizuoja ir koordinuoja draudimo sistemų testavimus, įskaitant testavimus nepalankiausiomis sąlygomis ir bendrus testavimus su kitų valstybių draudimo sistemų administratoriais;
5.9. užtikrina draudimo sistemos dalyvių sąrašų sudarymą ir aktualumą, stebi su jų veikla susijusią priežiūros institucijų informaciją ir pagal kompetenciją teikia ją IID vadovybei bei kitiems padaliniams;
5.10. organizuoja atsakymų į pagal Skyriaus kompetenciją gautus paklausimus ir pretenzijas rengimą;
5.11. palaiko ir plėtoja Skyriaus kompetencijai reikalingą bendradarbiavimą su draudimo sistemos dalyviais, Lietuvos ir užsienio institucijomis bei kitų valstybių draudimo sistemų administratoriais, organizuoja seminarus, teikia metodinę pagalbą ir įgyvendina kitas prevencinio pobūdžio priemones, inicijuoja bendradarbiavimo susitarimų sudarymą, koordinuoja ir užtikrina jų įgyvendinimą bei pagal kompetenciją atstovauja IID; 
5.12. organizuoja ir pagal kompetenciją rengia Skyriaus veiklą reglamentuojančius vidaus teisės aktus, procedūras, metodikas, ataskaitas, išvadas ir kitus dokumentus, teikia pasiūlymus dėl teisės aktų ir procesų tobulinimo;
5.13. pagal kompetenciją identifikuoja ir vertina su administruojamų fondų bei Skyriaus veikla susijusias rizikas, organizuoja pirminį jų vertinimą pagal IID nustatytą metodiką, teikia ARVS rizikų vertinimui reikalingą informaciją, užtikrina patvirtintų rizikų valdymo priemonių įgyvendinimą ir stebėseną;
5.14. užtikrina Skyriaus darbuotojų kompetencijų ugdymą, dalyvauja jų atrankos, veiklos vertinimo ir kitų personalo valdymo klausimų sprendime bei teikia IID direktoriui pasiūlymus dėl Skyriaus veiklos ir išteklių poreikio;
5.15.  užtikrina Skyriaus funkcijų tęstinumą, prireikus, pagal kompetenciją vykdo atskiras Skyriaus darbuotojams priskirtas funkcijas, nepažeisdamas funkcijų atskyrimo, tvirtinimo lygių ir „keturių akių“ principo.
5.16. vykdo kitus IID direktoriaus pavedimus, susijusius su Skyriaus ir Pareigybės veiklos sritimis.

V. PAREIGOS IR ATSAKOMYBĖ

6. Skyriaus vadovas privalo:
6.1. vykdydamas funkcijas, laikytis įstatymuose, kituose teisės aktuose, vidiniuose dokumentuose nustatytos tvarkos;
6.2. derinti priimamus sprendimus su tiesioginiu vadovu ir kitais suinteresuotais padaliniais, jeigu sprendimai yra susiję šių padalinių veikla;
6.3. užtikrinti Skyriaus veikloje naudojamų duomenų apsaugą ir konfidencialumą;
6.4. naudoti konfidencialią informaciją tokiu būdu, kad tretieji asmenys neturėtų galimybės su ja susipažinti bei pasinaudoti;
6.5. užtikrinti tinkamą rengiamų dokumentų, kuriamų sistemų, atliekamų darbų ir jų rezultatų kokybę bei jų atlikimą nustatytais terminais;
6.6. tvarkyti ir saugoti dokumentus, susijusius su Skyriaus vadovo veikla, kad būtų užtikrintas Skyriaus funkcijų tęstinumas;
6.7. darbo priemones naudoti tik su darbu susijusioms funkcijoms vykdyti, jas tausoti ir saugoti;
6.8. nedelsiant informuoti tiesioginį vadovą apie įvykusius arba įtariamus pažeidimus.
7. Skyriaus vadovas už netinkamą funkcijų ir pareigų vykdymą atsako Lietuvos Respublikos darbo kodekso ir kitų teisės aktų nustatyta tvarka.

VI. TEISĖS

8. Skyriaus vadovas turi šias teises:
8.1. turėti tinkamas darbo sąlygas ir priemones;
8.2. gauti iš IID ir jos darbuotojų informaciją bei kitus išteklius, reikalingus savo užduotims ir funkcijoms įvykdyti;
8.3. susipažinti su administracijos sprendimais, susijusiais su jo veikla, vadovaujantis būtinumo žinoti principu;
8.4. naudotis IID kompiuteriniais tinklais, sukurtomis duomenų bazėmis, kitais informacijos šaltiniais darbo funkcijų vykdymui;
8.5. kelti kvalifikaciją seminaruose, konferencijose, mokymuose ir kituose renginiuose; 
8.6. naudotis galiojančių teisės aktų nustatytomis socialinėmis garantijomis, draudimu ir teisėmis;
8.7. naudotis ir kitomis teisėmis, kurios yra numatytos teisės aktuose.

